PERGUNTA 5
Kuzê ki N debe faze si nhas koléga di skóla ta faze-m abuzu?
KUZÊ KI BU TA FAZEBA?
Imajina kel situason li: Oji Juanzinhu ka krê ba skóla, nen manhan nen nunka más. Dja ten três mês ki tudu kuza kumesa. Kolégas di skóla kumesa ta inventa kuzas pa pâpia mal di el. Dipôs es pô-l un monti nómi. Alvês es ta botaba se livrus na txon i es ta finji ma ka foi di abuzu. Tanbê, ta staba un grupu se trás, un algen ta pintxa-l i óras ki el vira, el ka ta konsigi sabe é kenha. Onti situason fika más pior pamodi el resebe un mensájen ta fla ma algen sta ba sota-l. . .
Si bo éra Juanzinhu, kuzê ki bu ta fazeba?
PARA I BU PENSA!
Bu ka meste fika di mô maradu! Má tanbê bu ka meste briga. Kuzê ki bu debe faze?
MANTE KALMU. Bíblia ta fla: ‘Tolu ta mostra tudu se raiba, má algen ki ten sabedoria ta mante kalmu i el ta kontrola-l.’ (Provérbios 29:11) Si bu kontínua kalmu, nen ki é sô pa fóra, ken ki sta faze-u abuzu pode dizisti.
KA BU DISKONTA. Bíblia ta fla: ‘Ka nhos paga ningen mal ku mal.’ (Romanos 12:17) Si bu diskonta situason ta piora.
FUJI DI PRUBLÉMA. Bíblia ta fla: ‘Algen spértu ta odja prigu i el ta sukundi’. (Provérbios 22:3) Faze tudu kel ki bu ta pode, pa bu fika lonji di kes algen ki pode pô-u na prubléma. Tanbê, ivita kes lugar undi bu sabe ma es pode sta.
PRIPARA UN RESPÓSTA KI TA DEXA-S SPANTADU. Bíblia ta fla: ‘Un respósta mansu ta branda raiba.’ (Provérbios 15:1) Tanbê bu pode brinka ku kel situason. Pur izénplu, si algen txoma-u di gordu bu pode fla: “É simé, N meste perde uns kilu!”
BA BU KAMINHU. Nora, ki ten 19 anu, fla: “Fika kaladu ta mostra ma bo é responsável i más fórti ki kel algen ki sta mexe ku bo. Asi bu ta mostra ma bo é diferenti di el i ma bu ta kontrola bu kabésa.” – 2 Timóteo 2:24.
PRENDE KÚNFIA MÁS NA BU KABÉSA. Kes ki ta faze algen abuzu, txeu bês ta sta ta djobe kolégas ki ten poku kunfiansa na ses kabésa i ki ka ta diskonta. Má óras ki es odja ma bu ka ta da-s xansi di kontrola-u, txeu bês es ta kaba pa dizisti.
KONTA ALGEN. Un mudjer ki éra prufesóra fla: “N ta fla tudu algen ki ta fazedu abuzu pa ka sufri kaladu. Konta algen é midjór kuza ki bu pode faze i asi bu pode ivita ki otu algen pasa pa mésmu situason.”
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn